B4-0754 και 0813/95

Ψήφισμα σχετικά με την αλληλεγγύη προς τις γυναίκες της Αλγερίας

Το Ευρωπαϊκό Κοινοβούλιο,

- υπενθυμίζοντας τα προγενέστερα ψηφίσματά του σχετικά με την κατάσταση στην Αλγερία,

Α. λαμβάνοντας υπόψη ότι οι γυναίκες της Αλγερίας είναι τα πρώτα θύματα της τρομοκρατίας, τόσο επειδή εκατοντάδες εξ αυτών δολοφονήθηκαν, όσο και επειδή χιλιάδες εξ αυτών χήρευσαν χωρίς, συχνότατα, να διαθέτουν οικονομικούς πόρους και έχοντας να αναθρέψουν τα ορφανά παιδιά τους,

Β. λαμβάνοντας υπόψη τις τελευταίες και σοβαρότατες απειλές του GΙΑ, που συνεχίζει να δολοφονεί γυναίκες και μικρά κορίτσια απλώς και μόνον επειδή ανήκουν στο γυναικείο φύλο και τολμούν να περιφέρονται στους δρόμους, να μορφώνονται, να εργάζονται, να είναι μητέρες, αδελφές, θυγατέρες ή σύζυγοι κρατικού υπαλλήλου ή να είναι ενδεδυμένες με τον ένα ή τον άλλο τρόπο,

Γ. έχοντας επίγνωση ότι τα θύματα της τρομοκρατικής αυτής βίας, και ιδίως οι γυναίκες και οι εργαζόμενοι στα μέσα ενημέρωσης, αφυπνίζουν την συνείδηση όλων όσωνν αγωνίζονται για την ελευθερία, την ισότητα, την αλληλεγγύη και το σεβασμό των ανθρωπίνων δικαιωμάτων αδιακρίτως φυλής, φύλου ή θρησκεύματος,

Δ. αναγνωρίζοντας ότι η κοινωνία της Αλγερίας έχει ως έρεισμα το ισλάμ, την αραβική κουλτούρα και την κουλτούρα «Amazigh», και ότι όλες οι κουλτούρες αυτές πρέπει να τύχουν σεβασμού και προστασίας,

Ε. διαπιστώνοντας ότι ο άνισος αυτός τρομοκρατικός αγώνας υποκρύπτει μια κατάφωρη περιφρόνηση της γυναίκας και την καθιστά πανεύκολο και άοπλο στόχο των τρομοκρατών, καθώς και το προσφιλέστερο θύμα βιασμών, εκτελέσεων και δολοφονιών,

ΣΤ. διαπιστώνοντας ότι η κλιμάκωση της βίας εκ μέρους του GΙΑ έχει όλο και πιο φανατικό και αδιάλλακτο χαρακτήρα, και ότι μόνο ο παραλογισμός κατευθύνει τις ενέργειές του, όπως προκύπτει από τις πρόσφατες θανατικές απειλές που εκτόξευσε κατά των γυναικών,

Ζ. ζητώντας να μην μείνει η Αλγερία με κανένα τρόπο απομονωμένη, τώρα που αντιμετωπίζει την σοβαρότατη αυτή κατάσταση,

Η. βαθύτατα ανήσυχο για τις δυσκολίες που αντιμετωπίζουν πολυάριθμες γυναίκες της Αλγερίας που ζητούν θεώρηση εισόδου σε ένα κράτος μέλος, η οποία θα τους επιτρέψει να καταφύγουν προσωρινώς στο κράτος μέλος αυτό επειδή απειλούνται με θάνατο, δυσκολίες που οφείλονται στο γεγονός ότι η περίπτωσή τους δεν διέπεται από την Σύμβαση της Γενεύης για τους πρόσφυγες,

1. εκφράζει την αλληλεγγύη του προς την γυναίκα της Αλγερίας η οποία διεκδικεί το δικαίωμα να ζεί ειρηνικά[semigr ]

2. επαναλαμβάνει, ενώπιον των νέων απειλών του GΙΑ κατά των γυναικών, την καταδίκη της τρομοκρατίας, των βιασμών και των δολοφονιών από τις τρομοκρατικές ομάδες και αυτών που τις κατευθύνουν[semigr ]

3. χαιρετίζει το θάρρος των γυναικών της Αλγερίας οι οποίες συνεχίζουν τον αγώνα τους με κίνδυνο της ζωής τους εναντίον του ολοκληρωτισμού, εναντίον οποιουδήποτε σχεδίου δημιουργίας μιας κοινωνίας που θα τις παραμερίσει από την κοινωνική, την οικονομική και την πολιτική ζωή, οι οποίες δίδουν τη μάχη για τη δημοκρατία και τον σεβασμό των θεμελιωδών δικαιωμάτων και των δικαιωμάτων των ατόμων, είναι δε της άποψης ότι δεν θα υπάρξει πραγματική δημοκρατία στην Αλγερία εάν δεν διασφαλιστεί ο σεβασμός των δικαιωμάτων των γυναικών[semigr ]

4. απευθύνει έκκληση προς όλους τους ευρωπαίους πολίτες, άνδρες και γυναίκες, ενώσεις, κινήματα, οργανισμούς, περιφερειακούς και τοπικούς παράγοντες, κοινοβούλια και κυβερνήσεις, να εκδηλώσουν την υποστήριξη και την αλληλεγγύη τους προς τις γυναίκες της Αλγερίας[semigr ]

5. ζητεί από την Επιτροπή, καθώς και από το Συμβούλιο, να λάβουν μέτρα προς αυτή την κατεύθυνση και να κατατάξουν την Αλγερία στις περιοχές προτεραιότητος για την Κοινή Εξωτερική Πολιτική και την Πολιτική Ασφαλείας[semigr ]

6. κρίνει ότι η συνεργασία μεταξύ Ευρωπαϊκής Ένωσης, κρατών μελών και Αλγερίας έχει άμεση προτεραιότητα, καλεί δε την Επιτροπή να θέσει σε εφαρμογή έκτακτα μέτρα ενίσχυσης του λαού της Αλγερίας, ειδικώς δε όσον αφορά την υγεία και την κοινωνική στέγη[semigr ]

7. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τις κυβερνήσεις και τα κοινοβούλια των κρατών μελών, καθώς και στην κυβέρνηση της Αλγερίας.